OBH 2886/1999.
Az állampolgári jogok országgyűlési biztosa általános helyettesének jelentése
Előadó: Dr. Somosi György

Az eljárás megindítása

Udvar község Polgármestere beadvánnyal fordult az állampolgári jogok országgyűlési biztosához, melyben a település lakóinak az udvari határátkelőhely kamionforgalma miatti megpróbáltatásairól számolt be. A környezeti ártalmak (hulladék, zaj) az ivóvízhiány, a prostitúció, a lakóházak gépkocsikihajtóinak elállása megbénítja a település életét.

Mivel a beadvány alapján az egészséges környezethez és a legmagasabb szintű testi és lelki egészséghez való jog sérelmének gyanúját kizárni nem lehetett, vizsgálatot indítottam. Az 1993. évi LIX. törvény 18. § (2) bekezdése alapján arra kértem a Baranya Megyei Állami Közútkezelő Közhasznú Társaság ügyvezető igazgatóját, hogy tájékoztasson álláspontjáról, a probléma megoldásának lehetőségeiről, az eddig tett intézkedésekről.

A megállapított tényállás

Az udvari határátkelőhelyet a forgalom számára 1997-ben nyitották meg újra. 1999-ben a várható forgalom 330.000 személygépkocsi és 55.000 tehergépkocsi volt. A forgalom ilyen mértékű növekedése újból előhozta azokat a problémákat, amelyek már a határ bezárása előtt is jelentkeztek.

A főút tönkrement burkolatának teljes felújítását 1999-ben elvégezték, ez azonban a problémákat nem tudta megoldani. Csúcsidőben a határ előtt egyidőben 40-50 kamion várakozik az egy kilométer hosszú település fő utcáján. Az út kétnyomú, szélesítésre nincs lehetőség. Az álló járművek kikerülése a szembejövő forgalom miatt nehéz, az épületekhez a ki-behajtás órákon át akadályozott. A járó motorok miatt megnövekszik a zaj- és légszennyezés. Ezeken túl közegészségügyi és közbiztonsági problémák is jelentkeznek.

A községben útszélesítéssel, parkoló építéssel a meglévő adottságok miatt a probléma megoldása nem lehetséges. Elkerülő út építése szintén nem megvalósítható, mert az átkelő közvetlenül a szélső házak mellett van, így a visszacsatlakozásnál épületeket kellene lebontani, továbbá a zajérték így is a megengedettnél magasabb lenne.

Az ügy jogszabályi háttere és az érintett alkotmányos jogok

A környezet védelmének általános szabályairól szóló 1995. évi LIII. törvény 22. § (2) bekezdése kimondja, hogy a levegőt védeni kell minden olyan mesterséges hatástól, amely azt, vagy közvetítésével más környezeti elemet sugárzó, folyékony, légnemű, szilárd anyaggal minőségét veszélyeztető, vagy egészséget károsító módon terheli.

A 31. § (1) bekezdése úgy szól, hogy a környezeti zaj és a rezgés elleni védelem kiterjed mindazon mesterségesen keltett energiakibocsátásokra, amelyek kellemetlen, zavaró, veszélyeztető vagy károsító hang-, illetve rezgésterhelést okoznak.

Az országgyűlési biztos eljárása során a következő alkotmányos jogokat vizsgálta az üggyel kapcsolatban.

A Magyar Alkotmány 18. §-a rögzíti, hogy a Magyar Köztársaság elismeri és érvényesíti mindenki jogát az egészséges környezethez.

A 70/D. § (1) bekezdése kimondja, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.

A vizsgálat megállapításai

Az 56-os főközlekedési út mentén fekvő Udvar község közvetlenül a magyar-horvát államhatárnál helyezkedik el. A volt Jugoszlávia területén dúló háború miatt az átkelőt csak 1997-ben lehetett ismét megnyitni a forgalom számára. A település egyetlen útja a határállomáshoz vezet, ezért a község lakóin kívül ezt használják a szomszédos országba tartó, illetve onnan érkező járművek is, köztük igen nagy számban nehézgépjárművek.

Mivel a határállomás rendkívül közel van a településhez (az átkelő közvetlenül a szélső házak mellett helyezkedik el) a járművek feltorlódás esetén a főút udvari szakaszán kényszerülnek várakozni. Az 1999-re tervezett forgalmi adatokból megállapítható, hogy naponta átlagosan több száz személyautó és kamion lépi át a határátkelőhelyet. Az 1999. június 2-án a Vám- és Pénzügyőrség Udvari Kirendeltségének hivatalos helyiségében tartott megbeszélésről készült emlékeztető szerint 1999. május 28-án az átlépő kamionok száma 292 db volt!

A település területén várakozó járművek a járó motorok, az állandó elindulások, megállások, majd ismételt elindulások miatt nagyfokú légszennyező és zajkibocsátó forrást jelentenek. Különösen igaz ez a kamionokra, amelyek elindulása közismerten jelentős zajjal és füsttel jár.

Nem hagyható figyelmen kívül a helyi lakosok állandó akadályoztatása sem, amely abból adódik, hogy az átlépésre várakozó járművek elállják a gépkocsikihajtókat. Lassabb átléptetés esetén nem elképzelhetetlen, hogy a tulajdonos hosszabb ideig nem képes kihajtani ingatlanáról. Az óriási gépjárműforgalom a gyalogosközlekedést is megnehezíti. Az indítványozó említést tett olyan esetről, amikor a határőrség segítségét kellett igénybe venni a sürgős mentőszállításhoz. 

A Közútkezelő Kht. ügyvezetője közegészségügyi és közbiztonsági problémákról is említést tett. Lehetséges megoldásként felvetette a település előtti kamionsáv kialakítását, a határátkelőhelyről történő forgalomirányítással. Az ehhez szükséges építési kiviteli tervek elkészíttetését a Közútkezelő Kht. az 1999. év végére vállalta, az építést az ügyvezető 2000-ben megvalósíthatónak tartotta. A Közútkezelő a számára biztosított útfenntartási keretből a megvalósítást nem tudja finanszírozni, így a problémáról a KHVM Közúti Főosztályát folyamatosan tájékoztatja. A megvalósítás időpontja attól függ, hogy a Minisztérium az anyagi fedezetet mikor biztosítja.

Kétségtelen, hogy a kamionsáv kialakításához komoly szakmai és pénzügyi erőforrásokra van szükség, azonban a településen élők egészségének megóvása, a környezetszennyezés felszámolása, a lakók életkörülményeinek normalizálása gyors intézkedést indokol. A Kht. ügyvezetője úgy értékelte a problémákat, hogy azok már az elviselhetőséget is meghaladják. Megállapítható, hogy a határátkelőhely ilyen mértékű zsúfoltsága következtében kialakult állapot a település lakóinak egészséges környezethez, valamint legmagasabb szintű testi és lelki egészséghez való jogával összefüggésben visszásságot okoz.
Az ügyvezető igazgató álláspontja szerint a fentebb ismertetett műszaki megoldástól várható, hogy a beadványban felvetett problémák megoldódnak és a település életkörülményei újból elfogadhatóvá, rendezetté válnak.

Ajánlás

A feltárt alkotmányos jogokkal összefüggő visszásság miatt az 1993. évi LIX. törvény 20. § (1) bekezdése alapján az alábbi ajánlást teszem: Felkérem a Közlekedési, Hírközlési és Vízügyi Minisztert, hogy a település előtti kamionsáv mielőbbi megvalósítása érdekében tegyen intézkedéseket.

Budapest, 2000. január 24.

Dr. Polt Péter